Diari Oficial de la Generalitat Valenciana


Sumari del DOGV 3919, del 17-01-2001 (2001/158)

RESOLUCIÓ d'11 de desembre de 2000, de la directora general de Planificació i Gestió del Medi de la Conselleria de Medi Ambient, per la qual s'ordena la part dispositiva de les declaracions d'impacte ambiental.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3919

Data del DOGV
:   17-01-2001

Secció del DOGV
:   V. ALTRES ANUNCIS - E) MEDI AMBIENT

Número del document
:   2001/158


Data del document
:   11-12-2000

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Almedíjar
    * Rojales
    * vigilància del medi ambient
    * impacte ambiental

RESOLUCIÓ d'11 de desembre de 2000, de la directora general de Planificació i Gestió del Medi de la Conselleria de Medi Ambient, per la qual s'ordena la part dispositiva de les declaracions d'impacte ambiental. [2001/A158]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental, i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, estableixen l'obligatorietat de fer públiques les declaracions d'impacte ambiental.
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana, d'Impacte Ambiental, i del seu reglament, aprovat pel Decret 162/1990, respectivament, estableixen l'obligatorietat de fer públiques les declaracions d'impacte ambiental, i en particular, de publicar aquestes declaracions en el Diari Oficial de la Generalitat Valenciana.
  
En virtut d'això, resolc:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent als expedients 104/9275-CFE, i 469/9963-WAT, que segons el reglament aprovat pel Decret 162/1990 estableix l'obligatorietat de la seua publicació.
  
València, 11 de desembre de 2000.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 104/5530-GWJ referent a l'avaluació d'impacte ambiental del Pla General d'Ordenació Urbana d'Almedíjar (Castelló).
  
Atés que l'expedient va ser incoat, en data 16 de febrer de 1999, arran de la remissió per la Direcció Territorial de Medi Ambient a Castelló de la documentació que li havia presentat l'ajuntament, composta per:
  
1. Memòria informativa i justificativa i plans.
  
2. Normes urbanístiques.
  
3. Estudi d'avaluació d'impacte ambiental.
  
Atés que, en data 16 de juliol de 1999, es rep un escrit del Servei Territorial d'Urbanisme de Castelló que dóna compte de la recepció d'un escrit de l'Ajuntament d'Almedíjar en què sol·licita la immediata conclusió del període consultiu i que es resolga l'aprovació definitiva del Pla General d'Ordenació Urbana.
  
Resultant que l'expedient es trobava incomplet, en no disposar de:
  
- Publicació de l'anunci exposició pública.
  
- Certificat d'exposició al públic i resultat d'al·legacions.
  
- Certificat de l'acord del ple d'aprovació provisional.
  
Es va sol·licitar aquesta documentació a la Comissió Territorial d'Urbanisme de Castelló, que la va remetre mitjançant un fax en data 26 de juliol de 1999.
  
Atés que l'estudi d'impacte ambiental del Pla General d'Ordenació Urbana d'Almedíjar va ser sotmés a informació pública pel termini d'un mes mitjançant un edicte publicat en el periòdic Castelló Diari, de 9 d'agost de 1997, i en el Diari Oficial de la Generalitat Valenciana número 3.077, de 12 de setembre de 1997.
  
Atés que analitzades les 19 al·legacions presentades, cap ho és a l'estudi d'impacte ambiental o al·ludeixen a qüestions d'índole ambiental.
  
Atés que el Ple de l'ajuntament, en la sessió celebrada en data 22 de gener de 1999, va acordar l'aprovació provisional del Pla General d'Ordenació Urbana.
  
Atés que les classificacions que es proposen són:
  
Sòl urbà:
  
Es correspon amb el nucli consolidat i el que es desenvoluparà per actuacions aïllades
  
Sòl urbanitzable:
  
Està format d'una banda pel que el projecte de delimitació classificava com a urbà, però que no presenta cap urbanització, i la resta, per sòl classificat com a no urbanitzable, però rodejat de construccions i serveis.
  
S'ha optat per continuar l'ampliació del nucli per la zona SO i O, que és la zona menys accidentada i amb millors condicions per a la urbanització.
  
Sòl no urbanitzable:
  
S'ha classificat com a sòl no urbanitzable tot el que no s'ha classificat com a urbà o urbanitzable, tant el que, pels seus valors naturals, forestals, estètics..., es vol dotar d'una especial protecció per a la conservació, com aquell sobre el qual simplement vol evitar-se l'acció urbanitzadora.
  
Sòl no urbanitzable comú:
  
Són sòls agrícoles i erms sobre els quals no es considera necessària una especial protecció.
  
Dins d'aquest es delimiten dues zones diferenciades:
  
Reserva de sòl per a tractament de residus sòlids urbans i reserva de sòl per a abocador inert
  
S'estableixen dues reserves de sòl al sud-oest de la població, a Palomera, amb la consideració de sistema estructural.
  
Sòl no urbanitzable d'especial protecció:
  
Engloba tots aquells sòls que per la seua elevada qualitat ambiental o pel fet que els afecten disposicions legals vigents en l'actualitat, mereixen una protecció especial, no sols enfront del procés urbanitzador, sinó també enfront de les altres activitats humanes que s'hi poden desenvolupar a sobre, motiu pel qual el seu ús està limitat per les necessitats que deriven de la seua conservació.
  
Aquest tipus de sòl se subdivideix en:
  
Sòl no urbanitzable de protecció forestal:
  
Són sòls d'alt valor ecològic i ambiental, ocupats per masses d'arbratge de bosc mediterrani, zones de matoll i muntanya baixa. També s'han inclòs les parcel·les agrícoles abandonades dins d'enclavaments forestals que són susceptibles de repoblació forestal amb fins paisatgístics i de protecció contra l'erosió, i en general, de recuperació dels ecosistemes. L'interés de la seua conservació també és molt elevat. Els usos a què ha de destinar-se aquest sòl són els que presenta en l'actualitat, i s'hi permeten exclusivament tasques de manteniment, de conservació de la flora i la fauna, de prevenció d'incendis forestals, així com repoblacions.
  
Sòl no urbanitzable de protecció ambiental:
  
Són sòls que per la seua proximitat a entorns forestals o a conjunts residencials d'un interessant valor ambiental i d'imatge volen preservar-se de qualsevol acció urbanitzadora en el primer cas o d'actuacions aïllades i no controlades en el segon.
  
Sòl no urbanitzable: protecció de caixers
  
Són els sòls sobre els quals discorren corrents d'aigua ja siguen permanents o estacionals, comprén els llits dels rius, barrancs i rambles amb les seues zones de protecció corresponent.
  
Sòl no urbanitzable: protecció de jaciments arqueològics
  
S'han qualificat així els entorns dels terrenys sobre els quals la Conselleria de Cultura té catalogats jaciments arqueològics. Comprén les zones de:
  
- Jaciment arqueològic del Collado del Cañar
  
- Castell de la Rodana
  
- El Castillet.
  
Sòl no urbanitzable: protecció d'abastiments
  
Sòl no urbanitzable: protecció de carreteres
  
Sòl no urbanitzable: protecció de vies pecuàries:
  
La classificació de vies pecuàries d'Almedíjar conté les següents:
  
- La sendera d'Almedíjar, recorre el límit entre els termes d'Almedíjar i Soneja, internant-se lleument en el primer en un parell de trams. Té una amplària de 20 metres i la seua longitud dins del terme d'Almedíjar és aproximadament de 2.600 metres.
  
- La sendera de las Balsillas: recorre pràcticament el límit entre els termes de Castellnovo i Almedíjar. Té també una amplària de 20 metres i la seua longitud és de 5.500 metres.
  
- L'assegador d'Azuébar a Vall d'Almonacid creua el terme d'Almedíjar de sud a nord per la seua meitat, des de Boquera al Racó de Faustino, travessant el nucli urbà. La seua amplària és de 14 metres i la seua longitud de 5.200 metres.
  
Atés que el terme municipal d'Almedíjar està inclòs dins dels límits del Parc Natural de la Serra d'Espadà, aprovat pel Decret del Govern Valencià 161/1998.
  
Atés que igualment està inclòs dins dels límits del Pla d'Ordenació dels Recursos Naturals de la Serra d'Espadà, aprovat pel Decret 218/1997, del Govern Valencià.
  
Vist que les disposicions d'ambdós preceptes legals no es troben arreplegades en la normativa urbanística del pla general.
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits establits en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que hi són aplicables.
  
Atés que l'article 5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental, per a les declaracions i estimacions d'impacte ambiental dels projectes a què s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol de 1999, del Govern Valencià, atribueix a la Direcció General de Planificació i Gestió del Medi la competència per a la tramitació i formulació de la declaració d'impacte ambiental.
  
Per tot això, fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, des del punt de vista ambiental, el projecte de Pla General d'Ordenació Urbana d'Almedíjar, sempre que s'ajuste a la documentació presentada i a les recomanacions desplegades en el seu estudi d'impacte ambiental i al següent condicionant:
  
1. En els articles: 7 (normativa urbanística complementària); 18 (sòl no urbanitzable); i 50 (règim general d'usos i activitats) de la normativa urbanística proposada, s'ha de fer menció explícita a les disposicions que respecte d'això determinen els decrets 161/1998, de 29 de setembre, del Govern Valencià, pel qual es declara parc natural la serra d'Espadà, i 218/1997, de 30 de juliol, del Govern Valencià, pel qual s'aprova el Pla d'Ordenació dels Recursos Naturals de la Serra d'Espadà.
  
Segon
  
Notificar als interessats que contra la present resolució, per ser un acte de tràmit que no posa fi al procediment ni produeix indefensió, no s'hi pot interposar cap recurs; sense perjuí d'utilitzar els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que s'ha disposat en l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Execució de la Llei 2/1989, de 3 de març, d'Impacte Ambiental.
  
València, 19 d'agost de 1999.- La directora general de Planificació i Gestió del Medi Natural: Amparo Monrós Chancosa.
  
Declaració d'impacte ambiental
  
Vist l'expedient 469/9210-BDV referent al projecte d'homologació modificativa i ampliació del sector I de les normes subsidiàries del terme municipal de Rojales, promogut per l'ajuntament
  
.
  
Atés que el 22 de juliol va ser presentat per l'Ajuntament l'estudi d'impacte ambiental corresponent a la modificació proposada. Segons el certificat expedit pel secretari general de l'Ajuntament de Rojales, l'estudi d'impacte ambiental i el seu document de síntesi han sigut sotmesos a informació pública mitjançant un edicte publicat en el Diari Oficial de la Generalitat Valenciana número 3.453, de 12 de març de 1999, i en el diari La Verdad de 5 de març de 1999, sense que s'hagen presentat al·legacions en el període establit.
  
Atés que així mateix se certifica que en la sessió plenària celebrada el 19 de maig de 1999, va ser aprovada provisionalment l'homologació modificativa i ampliació del sector I i el seu corresponent pla parcial i alternativa tècnica del programa.
  
Atés que el territori objecte en aquesta homologació abraça els següents àmbits, de forma simultània:
  
a) El sector I (El Marabú o Doña Pepa) del sòl apte per a urbanitzar (SAU/PP), el pla parcial del qual va ser aprovat definitivament per la Comissió Territorial d'Urbanisme el dia 2 de març de 1990 i que en l'actualitat està ja completament urbanitzat i consolidat per edificació en la seu major part. La seua superfície és de 431.200 metres quadrats o 43,12 hectàrees, segons les dades del planejament aprovat.
  
b) Dues àrees separades de sòl no urbanitzable rústic general (SNU/R) ubicades en ambdós costats del sector I original a fi d'ampliar-lo. La seua superfície acumulada és de 81.530 metres quadrats o 8,153 hectàrees; i es descompon en: 71.210 metres quadrats al límit nord-est i 10.320 metres quadrats al costat nord-oest.
  
Vist que en l'estudi d'impacte ambiental presentat queda de manifest que la superfície de sòl no urbanitzable que es classifica com a urbanitzable presenta una coberta vegetal degradada que acompanya cultius abandonats, sense que s'hi determinen valors ambientals d'especial rellevància o significació dignes de protegir.
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits establits en el Decret 162/1990, de 15 d'octubre, del Consell, de la Generalitat Valenciana, pel qual s'aprova el Reglament d'Impacte Ambiental; i en la Llei 2/1989, de 3 de març, de la Generalitat Valenciana, i en les altres disposicions que hi són aplicables.
  
Vist que l'article 5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, d'Impacte Ambiental, atribueix la competència a l'òrgan ambiental per a les declaracions i estimacions d'impacte ambiental dels projectes a què s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol de 1999, del Govern Valencià, atribueix a la Direcció General de Planificació i Gestió del Medi la competència per a la tramitació i formulació de la declaració d'impacte ambiental.
  
Per tot això, fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, des del punt de vista ambiental, el projecte d'homologació modificativa i ampliació del sector I de les normes subsidiàries del terme municipal de Rojales.
  
Segon
  
Notificar als interessats que contra la present resolució, per ser un acte de tràmit que no posa fi al procediment ni produeix indefensió, no s'hi pot interposar cap recurs; sense perjuí d'utilitzar els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que s'ha disposat en l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Execució de la Llei 2/1989, de 3 març, d'Impacte Ambiental.